b'\n_START_ARTICLE_\nNikolas Matinpalo\n_START_SECTION_\nUra\n_START_PARAGRAPH_\nMatinpalo aloitti j\xc3\xa4\xc3\xa4kiekkoilun 4-vuotiaana Espoon Palloseurassa. H\xc3\xa4n siirtyi D-juniori-ik\xc3\xa4isen\xc3\xa4 Espoo Bluesiin. Matinpalo voitti kauden 2013\xe2\x80\x932014 p\xc3\xa4\xc3\xa4tteeksi C-nuorten Suomenmestaruuden. Kaudella 2015\xe2\x80\x932016 h\xc3\xa4n toimi Blues Akatemian B-nuorten kapteenina. Matinpalo oli joukkueen tehokkain puolustaja tehoilla 9+11=20. Kaudella 2017\xe2\x80\x932018 h\xc3\xa4n voitti Bluesissa A-nuorten SM-liigan runkosarjan tehotilaston. Matinpalo palkittiin kauden p\xc3\xa4\xc3\xa4tteeksi Raimo Helminen -palkinnolla._NEWLINE_Toukokuussa 2018 Matinpalo teki 1+2-vuotisen SM-liigasopimuksen Tampereen Ilveksen kanssa. H\xc3\xa4n oli yl\xc3\xa4raajavamman vuoksi sivussa alkukauden 2018\xe2\x80\x932019, kunnes Matinpalo siirtyi lokakuun lopulta kuntouduttuaan lainalle Mestis-joukkue KOOVEE:hen. Kahden siell\xc3\xa4 pelatun ottelun j\xc3\xa4lkeen Matinpalo teki SM-liigadebyyttins\xc3\xa4 Ilveksess\xc3\xa4 30. marraskuuta 2018 Saimaan Palloa vastaan. H\xc3\xa4net merkittiin joukkueen seitsem\xc3\xa4nneksi puolustajaksi. Matinpalo sai ottelussa j\xc3\xa4\xc3\xa4aikaa 13.51 minuuttia. Liigauransa avausmaalin h\xc3\xa4n teki 12. ottelussaan 12. tammikuuta 2019 vieraissa H\xc3\xa4meenlinnan Pallokerhoa vastaan. Matinpalon osuma hyv\xc3\xa4ksyttiin videotarkistuksen j\xc3\xa4lkeen. H\xc3\xa4n vakiinnutti debyyttins\xc3\xa4 j\xc3\xa4lkeen paikkansa Ilveksen SM-liigajoukkueessa, jossa Matinpalon tulokaskausi toi kaikkiaan 32 runkosarja- ja seitsem\xc3\xa4ss\xc3\xa4 playoff-ottelussa tehot 2+4=6. Tammikuussa 2019 joukkue k\xc3\xa4ytti h\xc3\xa4nen sopimuksessaan olleen option ja teki Matinpalon kanssa kaksivuotisen jatkosopimuksen.'